CELEX: 32018R0967
Language: hu
Date: 2018-04-26 00:00:00
Title: A Bizottság (EU) 2018/967 felhatalmazáson alapuló rendelete (2018. április 26.) a 907/2014/EU felhatalmazáson alapuló rendeletnek a kifizetési határidők be nem tartása és a kiadásigazoló nyilatkozatok kiállításakor alkalmazandó átváltási árfolyam tekintetében történő módosításáról

10.7.2018   
               
               
                  HU
               
               
                  Az Európai Unió Hivatalos Lapja
               
               
                  L 174/2
               
            A BIZOTTSÁG (EU) 2018/967 FELHATALMAZÁSON ALAPULÓ RENDELETE
      (2018. április 26.)
      a 907/2014/EU felhatalmazáson alapuló rendeletnek a kifizetési határidők be nem tartása és a kiadásigazoló nyilatkozatok kiállításakor alkalmazandó átváltási árfolyam tekintetében történő módosításáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 40. cikkére és 106. cikkének (6) bekezdésére,
      mivel:
      
                  (1)
               
               
                  Az 1306/2013/EU rendelet 75. cikkének (1) bekezdése előírja, hogy a tagállamoknak bizonyos időszakban kell végrehajtaniuk az integrált igazgatási és ellenőrzési rendszer (IIER) keretében a kedvezményezettek számára teljesítendő kifizetéseket. Az 1306/2013/EU rendelet 40. cikkében előírtak szerint az olyan kifizetések, amelyek teljesítésére a fenti időszakokon kívüli időpontban kerül sor, nem jogosultak uniós finanszírozásra, és ezért azokat a Bizottság nem térítheti vissza. Az Európai Mezőgazdasági Vidékfejlesztési Alapból (EMVA) nyújtott támogatás tekintetében a szóban forgó kifizetési határidőket a 2019-es kifizetési évtől kezdődően kell alkalmazni. Ezért külön szabályokat kell megállapítani az EMVA-ból teljesített kifizetésekre vonatkozóan.
               
            
                  (2)
               
               
                  Tekintettel arra, hogy egyes esetekben, a tagállamok – a vitás igényekkel, fellebbezésekkel és egyéb nemzeti jogi vitákkal kapcsolatos kiegészítő tagállami ellenőrzések miatt – június 30. után teljesítik az EMVA IIER kifizetéseket, az arányosság elvével összhangban a kiadásokra vonatkozóan rögzített idősávot kell meghatározni, amelyen belül ilyen esetekben nem kerül sor a kifizetések összegének csökkentésére. Az említett sávon túl azonban annak érdekében, hogy a pénzügyi hatás a tapasztalt fizetési késedelemmel arányosan alakuljon, indokolt rendelkezésben felhatalmazni a Bizottságot arra, hogy a tapasztalt fizetési késedelem mértéke szerint arányosan csökkenthesse az uniós kifizetéseket.
               
            
                  (3)
               
               
                  A 907/2014/EU felhatalmazáson alapuló bizottsági rendelet (2) 5. cikke az Európai Mezőgazdasági Garanciaalap (EMGA) tekintetében szabályokat ír elő a kifizetési határidők lejártát követően teljesített kiadások esetére vonatkozóan a havonta teljesítendő kifizetések arányos csökkentéséről. Az EMVA esetében a kiadásigazoló nyilatkozatok kiállítására és a visszafizetésekre negyedévente egyszer kerül sor. Az egyszerűség és hatékonyság érdekében minden negyedévre vonatkozóan egyetlen csökkentési százalékot kell alkalmazni az EMVA-ból visszatérített késedelmes kifizetésekre.
               
            
                  (4)
               
               
                  A 907/2014/EU felhatalmazáson alapuló rendelet 11. cikkének (2) bekezdése rendelkezik az euróövezethez nem tartozó tagállamok által kiadásigazoló nyilatkozataik kiállításakor az egyes fizetési vagy visszafizettetési műveletekre alkalmazandó átváltási árfolyamról. A tagállamok által kiállított éves kiadásigazoló nyilatkozatok azonban olyan összegeket is tartalmaznak, amelyek a kifizető ügynökség elszámolásában nem jelennek meg fizetési vagy visszafizettetési művelet összefüggésében; ilyen összeg például az 1306/2013/EU rendelet 54. cikke (2) bekezdésének első albekezdése szerinti, a visszafizettetés elmaradásának pénzügyi következményeiből fakadó címzett bevétel. Következésképpen rendelkezni kell a 907/2014/EU felhatalmazáson alapuló rendelet 11. cikkének (2) bekezdésében meghatározottakon kívüli műveletekre alkalmazandó átváltási árfolyamról.
               
            
                  (5)
               
               
                  A 907/2014/EU felhatalmazáson alapuló rendeletet ezért ennek megfelelően módosítani kell,
               
            ELFOGADTA EZT A RENDELETET:
      1. cikk
      A 907/2014/EU felhatalmazáson alapuló rendelet a következőképpen módosul:
      
                  1.
               
               
                  Az 5. cikk címének helyébe a következő szöveg lép:
                  „Az utolsó kifizetési határidő be nem tartása az Európai Mezőgazdasági Garanciaalap tekintetében”.
               
            
                  2.
               
               
                  A rendelet szövege az 5. cikk után a következő 5a. cikkel egészül ki:
                  „5a. cikk
                  Az utolsó kifizetési határidő be nem tartása az Európai Mezőgazdasági Vidékfejlesztési Alap (EMVA) tekintetében
                  (1)   Az Európai Mezőgazdasági Vidékfejlesztési Alap (EMVA) tekintetében az 1306/2013/EU rendelet 40. cikkének első bekezdésében említett kivételek szerint és az arányosság elvével összhangban a kifizetési határidő lejártát követően teljesített kiadások az e cikk (2)–(6) bekezdésében szereplő feltételek szerint jogosultak uniós finanszírozásra.
                  (2)   Ha az 1306/2013/EU rendelet 75. cikkének (1) bekezdésében említett határidő lejártát követően teljesített kiadások a határidő betartásával teljesített kiadások legfeljebb 5 %-át teszik ki, akkor az időközi kifizetésekben nem kell csökkentést alkalmazni.
                  Ha az 1306/2013/EU rendelet 75. cikkének (1) bekezdésében említett határidő lejártát követően teljesített kiadások meghaladják a fenti 5 %-os küszöbértéket, a 908/2014/EU bizottsági végrehajtási rendelet (*1) 22. cikkének (2) bekezdésében meghatározott időszakokra vonatkozóan az összes további, késedelmesen teljesített kiadást csökkenteni kell az alábbi szabályok szerint:
                  
                              a)
                           
                           
                              azokat a kiadásokat, amelyeket a kifizetési határidő lejárata szerinti év július 1. és október 15. között teljesítettek, 25 %-kal kell csökkenteni;
                           
                        
                              b)
                           
                           
                              azokat a kiadásokat, amelyeket a kifizetési határidő lejárata szerinti év október 16. és december 31. között teljesítettek, 60 %-kal kell csökkenteni;
                           
                        
                              c)
                           
                           
                              azokat a kiadásokat, amelyeket a kifizetési határidő lejárata szerinti év december 31. után teljesítettek, 100 %-kal kell csökkenteni.
                           
                        (3)   A (2) bekezdéstől eltérve, amennyiben az említett bekezdés első albekezdésében meghatározott keretet legkésőbb az N + 1. év december 31-ig nem használták fel teljes egészében az N. naptári év tekintetében teljesített kifizetésekre, és a keret fennmaradó része meghaladja a 2 %-ot, ezt a fennmaradó részt 2 %-ra kell csökkenteni.
                  (4)   Ha egyes intézkedésekre vonatkozóan különleges irányítási körülmények jelentkeznek, vagy ha a tagállamok megalapozott indokokkal szolgálnak, a Bizottság a (2) és (3) bekezdésben említettektől eltérő ütemezést, vagy alacsonyabb vagy nulla csökkentési rátákat alkalmaz.
                  (5)   A kifizetési határidő betartásának ellenőrzését minden egyes pénzügyi évben egyszer kell elvégezni az október 15-ig teljesített kiadásokra vonatkozóan.
                  A kifizetési határidő esetleges túllépéseit figyelembe kell venni az 1306/2013/EU rendelet 51. cikkében említett számlaelszámolási határozatban.
                  (6)   Az e cikkben említett csökkentések az 1306/2013/EU rendelet 52. cikke szerinti megfelelőségi vizsgálattal kapcsolatos későbbi határozat sérelme nélkül alkalmazandók.
                  
                     (*1)  A Bizottság 908/2014/EU végrehajtási rendelete (2014. augusztus 6.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.).”"
                        
               
            
                  3.
               
               
                  A 11. cikk (2) bekezdése a következő albekezdéssel egészül ki:
                  „Azon műveletek esetében, amelyek tekintetében az ágazati mezőgazdasági jogszabályok nem állapítanak meg meghatározó ügyleti tényt, az alkalmazandó átváltási árfolyam az Európai Központi Bank által azon időszak utolsó hónapját megelőzően megállapított utolsó előtti átváltási árfolyam, amelyre vonatkozóan a kiadást vagy a címzett bevételt bejelentették.”.
               
            2. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. április 26-án.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 347., 2013.12.20., 549. o.
      
      
         (2)  A Bizottság 907/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről (HL L 255., 2014.8.28., 18. o.).